Hans Christian Schmidt (V), 2024-11-21:
Tak for ordet.
I dag begynder vi behandlingen af den nye ældrelov, og jeg synes faktisk, man må sige, det er en milepæl, der markerer begyndelsen af en helt ny måde at tænke ældreplejen i Danmark på.
Jeg tror, at vi, der har været med alle årene, må sige til hinanden, at vi gjorde det ud fra noget godt; vi troede, at vi hjalp det, men bagefter har vi så set, at det kunne gøres på en bedre måde.
Det er det, vi er i gang med nu.
Vi skaber en mere fri, værdibaseret ældrepleje, hvor medarbejderne sættes fri, og hvor den enkelte ældre sættes i centrum.
Regeringen og aftalepartierne har store ambitioner, og det er godt, for ambitioner tvinger os til at tænke nyt, til at handle og til at løse de udfordringer, vi står over for.
Men vi ved jo også, at ambitioner alene ikke er nok.
At lykkes med en så gennemgribende reform kræver meget mere: kulturændringer, opkvalificering, implementering, evaluering og ikke mindst tillid og tålmodighed.
Vi skal turde gøre op med det, som vi kalder det plejer vi-kulturen.
Vi ved, at hvis vi fortsætter som hidtil, får vi ikke bedre resultater.
Derfor gør vi noget nyt, vi gør det sammen på tværs af næsten hele Folketinget, og vi gør det med udgangspunkt i erfaringer fra virkeligheden.
Tankerne bag ældreloven er ikke grebet ud af den blå luft.
I mange kommuner og hos private leverandører har man allerede afprøvet faste teams, pakkeforløb, tværfaglighed, bedre samarbejde med pårørende og civilsamfund samt læring gennem tilsyn.
Når vi laver ny lovgivning, har vi en forpligtelse til at fastholde, hvad der virker, og til at fjerne benspænd og snubletråde.
Denne lovgivning er ambitiøs, men den står solidt på skuldrene af de erfaringer, som kommuner og medarbejderorganisationer allerede har gjort sig.
Og det må vi ikke glemme.
Ældreloven er blevet til gennem dialog.
Vi har lyttet til borgerne, medarbejderne og de pårørende.
Det er præcis, hvad vi har gjort her.
Vi har nedsat partnerskabet Sammen om ældreplejen, hvor vi med centrale aktører skal følge implementeringen af reformen og sikre løbende dialog, for vi er bevidste om, at dialog og sparring er helt centralt for den forandring, vi ønsker at skabe.
Med lovforslaget ændrer vi fundamentalt den måde, ældreplejen styres og udføres på.
Vi går væk fra standardiserede enkeltydelser besluttet af en fjern visitation til en tilgang, hvor hjælpen ydes i sammenhængende forløb.
Nu bliver det muligt for medarbejderne at spørge den ældre: Hvad har du brug for i dag?
Vi sætter den enkelte ældre i centrum og giver tilliden tilbage til medarbejderne.
Det er de ældre og deres hjælpere, som kender hverdagen bedst, og det er dem, vi giver magten til.
Denne lovgivning repræsenterer en ny måde at tænke ældrepleje på, og den kræver, at vi alle tør tænke nyt og handle i fællesskab.
Ældreloven er ikke kun en teknisk lov; den er en vision for fremtidens ældrepleje.
Venstre støtter lovforslaget.
Jeg vil gerne benytte lejligheden her til at sige til ældreministeren, at det kan godt være, at ældreministeren ikke så tit får det at vide
– sådan er vi jo herinde i Folketinget – men jeg vil bare sige, at ældreministeren har gjort en forskel.
Og det er virkelig godt at kunne sige på ældreområdet, at man har gjort en forskel, og det kan ældreministeren.
Så hvis ældreministeren rejser sig lidt op i stolen og synes, at det her ikke er helt dårligt, så er det fuldstændig korrekt.
Selv på jysk er det godt.
Tak for ordet.